**ΑΦΗΓΗΜΑΤΟΛΟΓΙΑ (1)**

**Αφηγηματικές τεχνικές**

[**Αφηγηματικές τεχνικές**](https://bit.ly/2JAUq4n) Είναι οι τεχνικές που χρησιμοποιεί ένας συγγραφέας, προκειμένου να δώσει σε μια ιστορία τη μορφή της αφήγησης

Ορισμένες από αυτές είναι:

α) Ο αφηγητής: *ανάλογα με τη σχέση του με την ιστορία* που αφηγείται, ο αφηγητής μπορεί είτε να είναι πρωταγωνιστής (**αυτοδιηγητικός**) ή απλώς να συμμετέχει στην ιστορία (**ομοδιηγητικός**), είτε να αφηγείται την ιστορία κάποιου άλλου (**ετεροδιηγητικός**).

β) *Η αφήγηση δεν ακολουθεί πάντοτε τη σειρά των γεγονότων* όπως αυτά συνέβησαν στην [**ιστορία**](http://ebooks.edu.gr/modules/ebook/show.php/DSGL-A111/683/4523%2C20482/). Όταν διακόπτεται η σειρά των γεγονότων της ιστορίας και υπάρχει αναδρομή στο παρελθόν, αυτό ονομάζεται **αναδρομική αφήγηση(«ανάληψη»**)· όταν παρεμβάλλονται γεγονότα που θα συμβούν στο μέλλον, αυτό ονομάζεται **προδρομική αφήγηση(«πρόληψη»**)· όταν η αφήγηση αρχίζει από το μέσον της ιστορίας ή και παράλληλα με τα προηγούμενα, αυτό ονομάζεται [**in medias res**](http://ebooks.edu.gr/modules/ebook/show.php/DSGL-A111/683/4523%2C20482/).

γ) Η *διάρκεια της ιστορίας*: αυτή δεν συμπίπτει με τη διάρκεια της αφήγησης. Όταν ο χρόνος της αφήγησης είναι μεγαλύτερος από τον χρόνο της ιστορίας, αυτό ονομάζεται **επιβράδυνση** (συνηθέστεροι τρόποι επιβράδυνσης είναι η περιγραφή και τα σχόλια του αφηγητή)· όταν ο χρόνος της αφήγησης είναι μικρότερος από τον χρόνο της ιστορίας, αυτό ονομάζεται **επιτάχυνση** (συνηθέ-στεροι τρόποι επιτάχυνσης είναι οι περιλήψεις και οι ελλείψεις)· όταν ο χρόνος της ιστορίας και ο χρόνος της αφήγησης ταυτίζονται, αυτό ονομάζεται **σκηνή (διάλογος)**.

δ) *Η συχνότητα της εμφάνισης ενός γεγονότος*: αυτή δεν συμπίπτει στην ιστορία και την αφήγηση. Όταν ένα περιστατικό της ιστορίας ή και ολόκληρη η ιστορία (συνήθως μέσα από διαφορετικές οπτικές γωνίες) αναφέρεται περισσότερες φορές στην αφήγηση, αυτό ονομάζεται **επαναληπτική αφήγηση**· όταν ένα γεγονός που συνέβη πολλές φορές στην ιστορία, αναφέρεται μια φορά στην αφήγηση, αυτό ονομάζεται **θαμιστική αφήγηση**.

ε) *Η εστίαση* με την οποία παρουσιάζει ο αφηγητής τα γεγονότα: όταν ο αφηγητής ξέρει περισσότερα από τα πρόσωπα-ήρωες της αφήγησης, τότε η εστίαση ονομάζεται **μηδενική** («παντογνώστης αφηγητής»), όταν ο αφηγητής ξέρει όσα και ένα πρόσωπο - ήρωας της αφήγησης, τότε η εστίαση ονομάζεται **εσωτερική**,· όταν ο αφηγητής ξέρει λιγότερα από τα πρόσωπα - ήρωες της αφήγησης, τότε η εστίαση ονομάζεται **εξωτερική**.

**Αφηγηματικοί τρόποι**

 [**Αφηγηματικοί τρόπο**ι](https://bit.ly/2JAUq4n) είναι τα συστατικά στοιχεία που συναποτελούν μιαν αφήγηση. Πιο συγκεκριμένα, αφηγηματικοί τρόποι θεωρούνται:

α) η **αφήγηση** γεγονότων και πράξεων

 β) η **περιγραφή**

 γ) ο **διάλογος**

δ) ο **εσωτερικός μονόλογος** και

ε) το **αφηγηματικό σχόλιο**, η παρεμβολή δηλαδή σχολίων/σκέψεων του αφηγητή.

**Γλωσσικές επιλογές/Εκφραστικά μέσα**

 Οι [**γλωσσικές επιλογές**](https://bit.ly/2JAUq4n) του/της συγγραφέα αφορούν:

α) την επιλογή του **λεξιλογίου** (ως γλωσσική ιδιοτυπία, ιδίωμα ή διάλεκτο του αφηγητή και ως ιδιόλεκτο των ηρώων).

β) τους **γραμματικούς χρόνους**, **τις εγκλίσεις** και τα **ρηματικά πρόσωπα**, τα οποία δηλώνουν διαφορετικές σχέσεις, διαφορετικούς βαθμούς βεβαιότητας ή επιθυμίας, τρόπους απεύθυνσης.

γ) τη **στίξη** που υιοθετεί σε συγκεκριμένα σημεία του κειμένου·

δ) τα **σχήματα λόγου**, δηλαδή τις ιδιορρυθμίες του λόγου που αφορούν τη θέση των λέξεων και φράσεων στη σειρά του λόγου (σχήμα κύκλου, ασύνδετο/πολυσύνδετο, υπερβατό κ.ά.) και τη σημασία με την οποία χρησιμοποιείται μια λέξη ή φράση σε μια συγκεκριμένη περίπτωση (μετα-φορά, παρομοίωση, αντίθεση κ.ά.).

ε) τη χρήση **ευθέος** και **πλαγίου λόγου** αλλά και **ελευθέρου πλαγίου λόγου**.

Όλες οι γλωσσικές επιλογές συνδέονται λειτουργικά με το νόημα και το ύφος του κειμένου.

|  |
| --- |
| **ΕΡΓΑΣΙΑ-ΕΦΑΡΜΟΓΗ ΘΕΩΡΙΑΣ** |
| **ΕΞΕΤΑΖΟΜΕΝΟ ΚΕΙΜΕΝΟ «ΤΟ ΠΟΤΑΜΙ» ΤΟΥ Α.ΣΑΜΑΡΑΚΗ** |

Α. Να αναγνωρίσετε τον τύπο του αφηγητή, το είδος της αφήγησης και την οπτική γωνία της αφήγησης.

Β. Να διακρίνετε τους αφηγηματικούς τρόπους που χρησιμοποιεί ο αφηγητής (+παραπομπές στο κείμενο).

Γ. α. Να εντοπίσετε στο κείμενο ένα τουλάχιστον παράδειγμα ιδιωτισμού και να εξηγήσετε τη λειτουργία της γλωσσικής αυτής επιλογής.

 Β. Να εντοπίσετε στο κείμενο ένα τουλάχιστον παράδειγμα μικροπερίοδου λόγου και να εξηγήσετε τη λειτουργία της γλωσσικής αυτής επιλογής.